Se “Chefen for det hele” nederst i artiklen eller på TV 2 PLAY. Det er torsdag 6. oktober 2022. En helt særlig dag for Susanne Kiholm Lund. For over 30 år siden stod hun for første gang til parade i Aalborg som ung soldat. Nu er det hende, der er i centrum. - Du har kommandoen, siger den afgående oberst Jess Møller Nielsen, og rækker hende en fane. - Jeg har kommandoen, lyder det højt fra oberst Susanne Kiholm Lund. Fra den dag står hun i spidsen for Hærens største regiment, der har 1700 medarbejdere. En drømmestilling 54-årige Susanne Kiholm Lund begyndte sin militære tjeneste i 1988 i Aalborg. Dengang hed det Jyske Trænregiment, og her gjorde Susanne tjeneste i 12 år inklusiv en udsendelse til Balkan. Susanne har tidligere fortalt, hvordan hun som kvinde i Forsvaret skilte sig ud: Susanne Kiholm Lund har i sin karriere løbende været tilknyttet Trænregimentet – blandt andet som bataljonschef i Vordingborg. Stillingen som chef for Trænregimentet betegner Susanne som “en drømmestilling”. - Udover at det er en drømmestilling, så er det også et kæmpe ansvar. Vi uddanner soldater til ultimativt at sætte deres liv på spil, siger hun. Vil ud og møde folk For Susanne Kiholm Lund er det vigtigt at komme ud og møde soldaterne og tale med dem om deres opgaver, og om hvad der kan optimeres. - Når man han soldater fordelt rundt om i landet og i princippet hele verden, så bliver mit job ikke at sidde inde bag computeren, siger hun. Hun har blandt andet været i Estland, hvor cirka 50 af hendes soldater har været som en konsekvens af krigen i Ukraine. I “Chefen for det hele” er vi også med, når hun besøger afdelingen i Vordingborg, der aktuelt har en problemstilling, som Susanne skal være med til at finde en løsning på. I Vordingborg har 75 procent af soldaterne været udsendt én gang i løbet af 2022, ligesom der i 2021 også var 75 procent af soldaterne, der var udsendt. - Det vil sige, at nogle har været ude to gange i løbet af to år, så der har været en rigtig hård belastning. Vi har drøftet, hvordan vi kan justere den belastning, siger Susanne Kiholm Lund. Ikke for sjov En af de helt store udfordringer er ifølge Susanne Kiholm Lund manglen på personel. Der er mange stillinger, der ikke bliver besat. En udfordring, der kun ser ud til at blive endnu større. - Vi har en kæmpe opgave sammen om at skabe robusthed. Hvis vi skal vækste i Forsvaret, som meget peger på, så skal det være mennesker – og det er mennesker, som vi er i kamp om med resten af samfundet, siger hun. Opgaver er der nok af, og Susanne Kiholm Lund ser frem til et nyt kapitel i sit arbejdsliv. - Jeg skal skaffe så gode vilkår, som jeg kan, for de soldater, jeg har ansvaret for. Det er et kæmpe ansvar. Det er ikke for sjov, det vi laver, siger hun. Se første afsnit af "Chefen for det hele" her - eller find serien på TV 2 PLAY.

Opsummering:
Susanne Kiholm Lund er chef for Trænregimentet og 1700 medarbejdere. I en ny serie kommer vi tæt på hende og det store ansvar, der følger med jobbet.